Brian Mikkelsen (KF), 2012-05-08:
Vi lever i en global verden, hvor der konkurreres på konkurrenceevne, hvor der konkurreres på omkostninger, og hvor der også konkurreres på skat.
Vi kan jo ikke i Danmark lukke os selv inde bag høje hegn for at holde konkurrencen ude af Danmark.
Vi er en handelsnation, som lever af at eksportere.
Vi har et stort eksportoverskud, og hvis vi i Danmark lukkede os selv inde, ville det også få konsekvenser i forhold til andre lande.
Derfor skal vi behandle selskaber ordentligt i Danmark, så de bliver i Danmark og investerer i arbejdspladser, i udvikling, i innovation.
Forslaget fra regeringen går den stik modsatte vej.
Der er ikke nogen tvivl om, at det vil koste arbejdspladser i Danmark, og der er ikke nogen tvivl om, at det helt, helt sikker vil koste konkurrenceevne.
Og det skriger jo lidt til himlen, når vi har en regering, som lige siden sin tiltræden primo oktober har talt om, at man vil skaffe arbejdspladser i Danmark, og at man vil forbedre vilkårene for, at der bliver investeret i arbejdspladser.
De eneste tiltag, den her regering har gennemført indtil nu, er, at den har hævet skatter og afgifter for 5 mia. kr., gjort det mindre attraktivt for kontanthjælpsmodtagere at arbejde ved at fjerne kontanthjælpsloftet og fjerne starthjælpen – så man dermed har taget 5.000 mennesker ud af arbejdsudbuddet – gjort det sværere for så godt som alle industrier, der har at gøre med grænsehandel, at operere i Danmark, fordi man har sat afgifterne op.
Og man påtænker nye skatter og afgifter inden for forskellige områder.
Så bundlinjen er altså, at det er blevet sværere at være virksomhed i Danmark, og at det har kostet arbejdspladser i Danmark – stik imod alle de ønsker, som regeringen er kommet med.
Nu behandler vi så endnu et forslag, som på bundlinjen vil koste arbejdspladser og vil koste konkurrenceevne.
Det er selvfølgelig et flot buzzword, som jeg egentlig troede, man kun havde i sin sådan endimensionelle tankegang hos Enhedslisten, altså at multinationale selskaber er af det onde, og at de nærmest skal kriminaliseres og have det hårdest muligt.
For hvad er bundlinjen, når vi ser på de store internationale selskaber i Danmark?
Det er, at de skaffer i hundredtusindvis af arbejdspladser i Danmark.
De sikrer enorme eksportindtægter, og de sikrer, at vi kan finansiere vores velfærdssamfund i Danmark.
Så det buzzword med, at nu skal vi være efter de multinationale selskaber, fordi de ikke betaler selskabsskat, får bare den konsekvens, at så er der ikke de investeringer i Danmark i produktion og innovation og udvikling, for de flytter selvfølgelig hen, hvor det bedst kan betale sig at flytte hen i den globale verden, vi lever i.
Så det buzzword hjælper altså slet ikke.
Vi kunne tage alle elementerne i det her forslag: Så godt som ingen af dem er sympatiske.
Med hensyn til underskudsfremførsel vil det betyde, at det er mindre attraktivt at investere i Danmark, og det vil koste investeringer i det danske samfund.
Vi kunne tage diskussionen om åbenhed i forhold til selskabers skattebetaling: Det er jo en mistænkeliggørelse af selskaber i Danmark, at man lige netop vil ramme de her selskaber, som man retter sig mod i det her forslag, frem for alle andre, og at man altså på forhånd siger: I skal åbne jeres skattebøger og fortælle, hvad det er, I betaler i skat i Danmark.
Det er jo et princip, vi har været meget imod i Danmark af integritetsmæssige årsager og af hensyn til, at man gerne vil have, at folk skal investere i Danmark.
Og jeg har i hvert fald ikke hørt noget parti tale positivt for, at man skal åbne skattebøger i Danmark.
Men her vil man så ramme nogle virksomheder, som skaffer arbejdspladser og indtægter hjem til det danske samfund.
Som man kan høre, er Det Konservative Folkeparti meget imod forslaget, som vil koste arbejdspladser, konkurrenceevne, investeringer, innovation og produktion i Danmark.
Så derfor vil vi stemme imod forslaget fra regeringen.